Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 372/12/6603	Brezno, 23.10.2012
EEČ : 2-46-93-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 17.03.2009 do 24.05.2012 si riadne neplnil povinnosť, ktorá mu bola určená rozsudkom Okresného súdu v Brezne pod sp. zn. XXXXX zo dňa 26.11.2008, právoplatným dňa 17.03.2009 prispievať na výživu syna XXXXX, nar. XXXXX sumou vo výške 33,19 € mesačne a v období od 17.03.2009 doposiaľ si riadne neplnil povinnosť prispievať na výživu  dcéry XXXXX, nar. XXXXX sumou vo výške 26,56 € mesačne, ktorá sa podľa zákona o rodine upravuje od 01.07.2012 na 26,65 € mesačne, čo je 30% zo životného minima na maloleté nezaopatrené dieťa, ktoré mal zasielať vždy do 15-teho dňa v mesiaci vopred k rukám matky XXXXX, trvale bytom XXXXX, pričom túto povinnosť si zavinene neplnil v obdobiach od 17.03.2009 do 23.05.2009 a od 22.09.2009 do 30.11.2009, nakoľko v období od 24.05.2009 do 21.09.2009 bol vo väzbe, kde nebol pracovne zaradený a v období od 01.10.2009 doposiaľ bol poberateľom dávky v hmotnej núdzi, teda bol sociálne odkázanou osobou a v uvedených obdobiach mu nemožno klásť  za vinu zavinené si neplnenie vyživovacej povinnosti, v dôsledku čoho za uvedené obdobia roku 2009 XXXXX nezaplatil na výživnom celkovo sumu vo výške 252,41 €, ktoré však poštovou poukážkou v dňoch 08.10.2012 na sumu vo výške 250 € a 09.10.2012 na sumu vo výške 3 € uhradil, 
lebo zanikla trestnosť činu
Odôvodnenie:
Poverený príslušník OO PZ v XXXXX v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu priznal, pričom uviedol, že voči XXXXX mal dlh na výživnom na jeho dve deti dcéru XXXXX a XXXXX za mesiace apríl, máj, október a nedoplatky za mesiace marec, september a november roku 2009, pričom za uvedené mesiace bol jeho dlh na výživnom 252,41 €. Uvedený dlh zaplatil v dvoch splátkach a to dňa 08.10.2012 sumou vo výške 250 € a dňa 09.10.2012 sumu vo výške 3 €, čím svoj dlh na výživnom zaplatil. On tie peniaze vyplatiť chcel riadne a načas, ale vtedy nemal peniaze. Dodal, že ľutuje čo sa stalo.

V priebehu skráteného vyšetrovania bola k veci vypočutá poškodená XXXXX, ktorá uviedla, že bola vydatá za XXXXX a počas manželstva sa im narodili dve spoločné deti a to syn XXXXX a dcéra XXXXX. Spoločný život s manželom nebol dobrý, nakoľko často požíval alkoholické nápoje a v dôsledku čoho dochádzalo medzi nimi k nezhodám. Podala návrh na rozvod, kde dňa XXXXX ich Okresný súd v Brezne rozviedol pod č. k. XXXXX, pričom ich deti zveril do výchovy a opatery jej. Zároveň XXXXX zaviazal platiť výživné na syna XXXXX mesačne sumu vo výške 1000.-Sk (33,19 €) a na dcéru XXXXX sumou mesačne vo výške 800.-Sk (26,56 €), teda celkom sumu vo výške 1.800.-Sk (59,75 €) mesačne od právoplatnosti rozhodnutia vždy do 15-teho dňa v mesiaci vopred k rukám matky. Toto rozhodnutie nadobudlo právoplatnosť dňa 17.03.2009. Od tej doby jej XXXXX prispieval na výživu veľmi nepravidelne. Podľa uvedeného rozsudku jej mal dať v roku 2009 zaplatiť výživné na obe deti za mesiace apríl až december spolu vo výške 537,75 €, pričom jej v uvedenom roku nezaplatil nič, ani jednu splátku, takže jej za uvedený rok dlhuje sumu na výživnom 537,75 €. V roku 2010 jej mal zaplatiť za mesiace január sumu vo výške 70 €, február sumu vo výške 80 €, marec sumu vo výške 80 €, apríl sumu vo výške 80 €, máj sumu vo výške 80 €, júl sumu vo výške 80 € a november sumu vo výške 50 €, čím je za rok 2010 dlhuje výživné na obe deti sumu vo výške 717 €, pričom jej zaplatil v roku 2011 v mesiacoch január sumu vo výške 70 €, február sumu vo výške 70 €, marec sumu vo výške 60 €, máj sumu vo výške 60 €, august sumu vo výške 70 € a október sumu vo výške 60 €, čím jej za rok 2011 dlhuje na výživnom sumu vo výške 327 €. V roku 2012 jej zatiaľ neuhradil ani jednu splátku. Ich syn XXXXX ukončil štúdium na strednej škole a dcéra XXXXX je žiačkou ZŠ v XXXXX a chodí do 8. ročníka. Preto jej mal XXXXX platiť výživné za rok 2012 až do mája 2012 na výživu za obe deti sumu vo výške 298,75 € a za mesiace jún, júl, august 2012 jej dlhuje na výživnom na dcéru XXXXX sumu vo výške 76,86 €. Ku dňu 14.09.2012 jej dlhuje XXXXX sumu vo výške 1.437,36 €. XXXXX deti nenavštevuje a so synom XXXXX bol asi päť krát. Syn jej hovoril, že otec mu niekedy dal 10 € a raz mu dal 20 €, spolu to mohlo byť asi 50 €, ale nie je si istá. Podľa nej by mu jeho otec XXXXX sám od seba peniaze nedal. Syn s otcom je v telefonickom kontakte. Dcéra XXXXX v kontakte s otcom od rozvodu nie je vôbec. Peniaze ani dary dcére nikdy od rozvodu nedal. V terajšej dobe nejaví XXXXX o ich spoločné deti žiadny záujem a ona s ním nie je v kontakte vôbec. Žiada, aby jej XXXXX zaplatil výživné v plnej výške a to dlžnú sumu 1.437,36 €.

Do vyšetrovacieho spisu bol zabezpečený doklad o tom, že si obv. XXXXX uhradil nezaplatené výživné vo výške 253 €.  

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. XXXXX zo dňa 26.11.2008, právoplatným dňa 17.03.2009, správa z ÚPSVaR XXXXX, že obv. XXXXX v období od 01.01.2009 do 30.11.2009 nebol poberateľom dávky v hmotnej núdzi a príspevkov z ÚPSVaR, v období od 01.12.2009 doposiaľ je poberateľom dávky v hmotnej núdzi, kópie poštových poukážok o zaplatení časti dlžného výživného, ako aj ďalšie doklady, ktoré preukazujú zistený skutkový stav.

Na spáchanie prečinu zanedbania povinnej výživy podľa § 207 ods. 1 Tr. zák. sa vyžaduje zavinenie a to buď úmyselné zavinenie alebo zavinenie z nedbanlivosti.

Podľa § 15 Tr. zák. je trestný čin spáchaný úmyselne, ak páchateľ chcel spôsobom uvedeným v tomto zákone porušiť alebo ohroziť záujem chránený týmto zákonom alebo vedel, že svojim konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený.

Podľa § 16 Tr. zák. je trestný čin spáchaný z nedbanlivosti, ak páchateľ vedel, že môže spôsobom uvedeným v tomto zákone porušiť alebo ohroziť záujem chránený týmto zákonom, ale bez primeraných dôvodov sa spoliehal, že také porušenie alebo ohrozenie nespôsobí, alebo nevedel, že svojim konaním môže také porušenie alebo ohrozenie spôsobiť, hoci o tom vzhľadom na okolnosti a na svoje osobné pomery vedieť mal a mohol.

Uvedené skutočnosti sú dôležité pre posúdenie toho, v ktorom období možno klásť obv. XXXXX za vinu zavinené neplnenie si vyživovacej povinnosti. 

Z vyšetrovacieho spisu vyplýva, že vyživovacia povinnosť bola určená XXXXX odo dňa právoplatnosti rozsudku Okresného súdu v Brezne, t.j. od 17.03.2009 a trvá doposiaľ, avšak zrejme iba voči mal. XXXXX, nar. XXXXX ktorá je naďalej žiačkou školy na základe povinnej školskej dochádzky. V súvislosti s XXXXX je potrebné uviesť, že školskú dochádzku ukončil dňa 24.05.2012 a ďalšia vyživovacia povinnosť voči nemu bude trvať iba v prípade, ak by sa ďalej štúdiom pripravoval na budúce povolanie, resp. ak bude evidovaný na príslušnom úrade ako občan hľadajúci si zamestnanie, aktívne si bude hľadať zamestnanie, nepodarí sa mu zamestnať a nebude schopný samostatne sa živiť a nebude mať žiadny príjem ani na základe prípadných dávok zo strany štátu, ktoré by mu mohli byť poskytnuté. Aj táto vyživovacia povinnosť však spravidla môže trvať iba obmedzenú dobu pokiaľ súd nerozhodne inak.

V období od 24.05.2009 do 21.09.2009 bol XXXXX vo väzbe, kedy však nebol zaradený do práce. Aj vzhľadom na skutočnosť, že vo výkone väzby majú obvinení majú obmedzenú možnosť pracovať, a to iba výnimočne a preto mu nemožno klásť za vinu neplnenie si vyživovacej povinnosti voči svojim deťom v tomto období.

V období od 01.12.2009 doposiaľ bol XXXXX evidovaný na ÚPSVaR v Brezne ako občan v hmotnej núdzi, kedy bol aj poberateľom dávky v hmotnej núdzi v rôznej výške vzhľadom na to, že bol osobou v hmotnej núdzi.

Navyše ako vyplýva z vyšetrovacieho spisu počas obdobia, kedy bol XXXXX v hmotnej núdzi, si čiastočne plnil svoju vyživovaciu povinnosť, kedy počas roku 2010 zaslal na výživnom svojich detí celkovo sumu 520 € a počas roku 2011 zaslal na výživnom svojich detí 390 €. Týmto plnením však nie je dotknutá možnosť uplatňovať si zvyšnú časť nezaplateného výživného za uvedené obdobie v občianskom súdnom konaní, avšak nie je možné XXXXX klásť za vinu neplnenie si vyživovacej povinnosti a to ani z nedbanlivosti, nakoľko si túto povinnosť buď z objektívnych dôvodov plniť nemohol, resp. si ju plnil podľa svojich možností a schopností.

Vzhľadom na tieto skutočnosti je možné konštatovať, že obv. XXXXX si zavinene neplnil vyživovaciu povinnosť iba zčasti mesiaca marec 2009, kedy mal na výživnom uhradiť oprávnenej osobe na obe deti sumu 26,98 €, v mesiacoch apríl, máj 2009, kedy mal uhradiť každý mesiac na obe deti sumu po 59,75 € a to napriek tomu, že od 24.05.2009 bol vzatý do väzby, pričom však výživné mal uhradiť do 15-teho dňa tohto mesiaca, následne zčasti mesiaca september 2009  na obe deti spolu sumu vo výške 17,93 € a v mesiacoch október a november 2009, kedy mal uhradiť každý mesiac na obe deti sumu po 59,75 €, čo predstavuje spolu za obdobie od 17.03.2009 do 23.05.2009 a od 22.09.2009 do 30.11.2009 nezaplatenú sumu na výživnom vo výške 283,91 €. Od tejto sumy je potrebné odpočítať časť preplatku na výživnom za každý kalendárny mesiac počnúc od januára až do mája 2010, kedy XXXXX zaslal za tieto mesiace na výživnom celkovo 91,25 € navyše, z čoho je možné časť výživného vo výške 59,75 € pripočítať na najbližší kalendárny mesiac tomuto obdobiu predchádzajúci  t.j. na december 2009 a zvyšná časť preplatku, teda 31,50 €, bola započítaná na časť nedoplatku za november 2009 a je ju teda potrebné odpočítať od celkovej sumy 283,91 € za obdobia za ktoré sa XXXXX kladie zavinené neplnenie si vyživovacej povinnosti. Celková suma nezaplateného výživného zo strany XXXXX je teda zdôrazňujem iba za tieto obdobia vo výške 252,41 €. Túto sumu obvinený dvoma poštovými poukážkami v celkovej výške 253 € uhradil. 

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., teda k zániku trestnosti jeho činu bolo potrebné rozhodnúť tak, ako je uvedené vo výrokovej časti tohto uznesenia. Týmto rozhodnutím však nie je dotknutá povinnosť obv. XXXXX riadne si uhradiť zameškané výživné za ostatné obdobia ani možnosť oprávnenej osoby vymáhať si toto nezaplatené výživné v občianskom súdnom konaní. 
Poučenie:
Proti tomuto uzneseniu je prípustná sťažnosť, ktorú môže podať obvinený alebo poškodený v lehote do troch dní odo dňa jeho doručenia 
orgánu, ktorý ho vydal. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Juraj Polakovič
prokurátor